《风怀诗二百韵》
清代·朱彝尊

乐府传西曲，佳人自北方。
问年愁豕误，降日叶蛇祥。
巧笑元名寿，妍娥合唤嫦。
次三蒋侯妹，第一汉宫嫱。
铁拨娴诸调，云璈按八琅。
琴能师贺若，字解辨凡将。
若絮吟偏敏，蛮笺擘最强。
居连朱雀巷，里是碧鸡坊。
偶作新巢燕，何心敝笱鲂。
连江驰羽檄，尽室隐村艡。
绾髻辞高阁，推篷倚峭樯。
蛾眉新出茧，莺舌渐抽簧。
慧比冯双礼，娇同左蕙芳。
欢悰翻震荡，密坐益彷徨。
板屋丛丛树，溪田稜稜姜。
垂帘遮雁户，下榻碍蜂房。
痁鬼同时逐，祅神各自禳。
乱离无乐土，漂转又横塘。
皂散千条荚，红飘一丈蔷。
重关于盼盼，虚牖李当当。
凤子裙纤褶，鸦头袜浅帮。
倦犹停午睡，暇便踏春阳。
雨湿秋千索，泥融碌碡场。
罥丝捎蠛蠓，拒斧折螳螂。
侧径循莎荐，微行避麦麦黄。
浣纱宜在石，挑菜每登田亢 。
萝茑情方狎，雈苻势忽猖。
探丸搜保社，结侣窜茅篁。
庑改梁鸿赁，机仍织女襄。
疏棂安镜槛，斜桷顿书仓。
路岂三桥阻？屏还六扇傏。
弓弓听点屐，了了见缝裳。
夙拟韩童配，新来卓女孀。
缟衣添绰约，星靥婉清扬。
芸帙恒留箧，兰膏惯射芒。
长筵分泼散，复帐捉迷藏。
奁贮芙蓉粉，萁煎豆蔻汤。
洧盘潜浴宓，邻壁暗窥匡。
苑里艰由鹿，藩边喻触羊。
末因通叩叩，只自觉怅怅。
孟里经三徙，樊楼又一厢。
渐于牙尺近，莫避灶觚炀。
题笔银钩在，当窗绣袂颺。
有时还邂逅，何苦太周防？
令节矜元夕，珍亭溢看场。
闹蛾争入市，响屧独循廊。
枨触钗先溜，檐昏烛未将。
径思乘窘步，梯已上初桄。
莫绾同心结，停斟冰齿浆。
月难中夜堕，罗枉北山张。
冰下人能语，云中雀待翔。
青绫催制被，黄竹唤成箱。
玉诧何年种，珠看满斛量。
彩幡摇婀娜，漆管韵清锵。
白鹄来箫史，斑骓驾陆郎。
徒然随画舰，不分上华堂。
紫葛牵驼架，青泥湿马枊。
枇杷攒琐琐，榉柳荫牂牂。
金屋深如此，璇宫思未央。
朝霞凝远岫，春渚得归艎。
古渡迎桃叶，长堤送窅娘。
翠微晴历历，绿涨远汪汪。
日影中峰塔，潮音大士洋。
寻幽虽约伴，过涉乃须昂。
澹墨衫何薄，轻纨扇屡障。
心怜明艳艳，目奈冶游狂。
缆解青丝笮，茵铺白篾篖。
回波吟栲栳，鸣橹入菰蒋。
竹笋重重箨，茶牙段段枪。
甘菹翻旧谱，活火试头纲。
榼易倾鹦鹉，裘拚典鷫鸘。
晓酲消艻蔗，寒具析餦餭。
已共吴船凭，兼邀汉佩纕。
瘦应怜骨出，嫌勿避形相。
楼下兜衾卧，阑边拭泪妆。
便思蛩负蟨，窃拟凤求凰。
两美诚难合，单情不可详。
计程冲瘴疬，回首限城隍。
红豆凭谁寄？瑶华暗自伤。
家人卜归妹，行子梦高唐。
杜宇催归数，刍尼送喜忙。
同移三亩宅，并载五湖航。
院落虬檐月，阶流兔杵霜。
池清凋菡萏，垣古缭篔簹。
乍执掺掺手，弥回寸寸肠。
背人来冉冉，唤坐走佯佯。
啮臂盟言覆，摇情漏刻长。
已教除宝扣，亲为解明璫。
领爱蝤蛴滑，肌嫌蜥蜴妨。
梅阴虽结子，瓜字尚含瓤。
捉搦非无曲，温柔信有乡。
真成惊蛱蝶，甘作野鸳鸯。
暂别犹凝睇，兼旬遽病尪。
历头逢腊尽，野外祝年穰。
忽枉椒花颂，来浮柏子觞。
亮因微触会，肯负好时光？
炉亟薰凫藻，卮须引鹤吭。
象梳收髢堕，犀角镇心恇。
灭焰余残灺，更衣挂短桁。
簪挑金了鸟，臼转木苍桹。
纳履氍毹底，搴帱簏敕旁。
绮衾容并覆，皓腕或先攘。
暮暮山行雨，朝朝日照梁。
含娇由半醉，唤起或三商。
连理缘枝叶，于飞任颉颃。
烧灯看傀儡，出队舞跳踉。

作者简介：朱彝尊(1629～1709)，清代诗人、词人、学者、藏书家。字锡鬯，号竹垞，又号驱芳，晚号小长芦钓鱼师，又号金风亭长。汉族，秀水（今浙江嘉兴市）人。康熙十八年（1679）举博学鸿词科，除检讨。二十二年（1683）入直南书房。曾参加纂修《明史》。博通经史，诗与王士祯称南北两大宗。作词风格清丽，为浙西词派的创始者，与陈维崧并称朱陈。精于金石文史，购藏古籍图书不遗余力，为清初著名藏书家之一。